b'\n_START_ARTICLE_\nBitka pri Ankari\n_START_SECTION_\nOzadje\n_START_PARAGRAPH_\nTimur Lenk je bil po D\xc5\xbeingiskanovi smrti najmo\xc4\x8dnej\xc5\xa1i vladar v Srednji Aziji, ki je po dolgih in  neusmiljenih vojnah uspel obnoviti Mongolsko cesarstvo._NEWLINE_Leta 1390 je osvojil Gruzijo in Azerbajd\xc5\xbean in raz\xc5\xa1iril svoje cesarstvo do meja Osmanskega cesarstva, kar je kmalu pripeljalo do sporov. Bajazid je zahteval, da mu pla\xc4\x8dujejo davke tudi tisti bejluki (emirati), ki so prisegli zvestobo Timur Lenku in jim zagrozil z zasedbo. Timur je njegove gro\xc5\xbenje razlagal kot napad na njega samega in leta 1400 zasedel Sebasto, dana\xc5\xa1nji Sivas.  Bajazid se je odlo\xc4\x8dil za voja\xc5\xa1ki poseg in je medtem, ko je Timur napadal Anatolijo z vzhoda, napadel njegovo vojsko pri Ankari. Spopad je bil vi\xc5\xa1ek dolgoletnega \xc5\xbealjivega in predznega dopisovanja med obema vladarjema.\n_START_SECTION_\nMo\xc4\x8d\n_START_PARAGRAPH_\nNatan\xc4\x8dno \xc5\xa1tevilo vojakov obeh armad ni poznano. Ko je Timur napadel Anatolijo, so njegovi konjeniki brez pehote zadostovali za hiter prodor v Osmansko cesarstvo in po delih uni\xc4\x8devali osmansko obrambo. Pred glavno bitko in med njo so se njegovi vojski pridru\xc5\xbeili \xc5\xa1tevilni Bajazidovi zavezniki in vazali. Sutherland Manzies trdi, da sta obe armadi skupaj \xc5\xa1teli skoraj milijon mo\xc5\xbe, Peter Fredet  trdi, da sta Timurjeva in Bajazidova armada \xc5\xa1teli 800.000 in 400.000 mo\xc5\xbe,  Robert Henlopen Labberton  pa trdi, da je imela Timurjeva vojska 600.000 mo\xc5\xbe in Bjazadidova samo 120.000 mo\xc5\xbe. Neskladnosti v mo\xc4\x8di obeh armad je podrobno pisal Edward Gibbon je v Zgodovini propadanja in padca Rimskega imperija._NEWLINE_Bajazidova vojska je bila vsekakor manj\xc5\xa1a in je \xc5\xa1e bolj oslabela, ko so na Timurjevo stran dezertirali Tatari in spahije in anatolskih bejlukov. V njegovi vojski je bila ve\xc4\x8dinoma pehota in 5.000 do 10.000 srbskih te\xc5\xbekih konjenikov pod poveljstvom despota Stefana Lazarevi\xc4\x87a.\n_START_SECTION_\nBitka\n_START_PARAGRAPH_\nBitka se je za\xc4\x8dela z obse\xc5\xbenim napadom osmanske vojske, na katerega so odgovorili Timurjevi lokostrelci. Ubitih je bilo nekaj tiso\xc4\x8d Bajazidovih vojakov, mnogi pa so se vdali. Med bitko so Timurjevi vojaki preusmerili vodo iz potoka \xc3\x87ubuk, s katero sta se oskrbovali obe vojski,  v zajetje pri mestu \xc3\x87ubuk, tako da je osmanska vojska ostala brez vode. Glavna bitka se je dogajala na hribu Catal nad dolino \xc3\x87ubuk. \xc5\xbdejna in utrujena Bajazidova vojska je bila pora\xc5\xbeena, Bajazidu pa je z nekaj sto konjeniki uspelo pobegniti v bli\xc5\xbenje gore, vendar so ga kmalu odkrili in ujeli.\n_START_SECTION_\nPosledice\n_START_PARAGRAPH_\nEvropa je sprva vzpodbujala Timurjev prodor v Anatolijo in Genove\xc5\xbeani so v Timurjevo podporo celo obesili mongolske prapore na obzidje Galate v severnam predmestju Konstantinopla. Nekaj mesecev po bitki pri Ankari in uni\xc4\x8denju osmanske vojske  je navdu\xc5\xa1enje zamenjal strah pred tem, da bodo postali naslednja tar\xc4\x8da Timurjeve armade. V strahu pred sovra\xc5\xbenikom, ki ga niso poznali, so italijanaske ladje preva\xc5\xbeale premagane osmanske vojake iz Anatolije na varno v Trakijo._NEWLINE_Bitka pri Ankari je za\xc4\x8dasno vplivala na politi\xc4\x8dno sliko na Balkanu, kjer so imeli Osmani v tistem \xc4\x8dasu iniciativo. Obleganje Konstantinopla je bilo zaradi invazije Timuridov prelo\xc5\xbeeno, osmanske \xc4\x8dete z Balkana pa so se zaradi pri\xc4\x8dakovanega novega napada umaknile._NEWLINE_Po bitki je ve\xc4\x8dina osmanskih Turkov pa je pobegnila v Evropo, v cesarstvu pa se je za\xc4\x8dela dinasti\xc4\x8dna vojna med \xc5\xa1tirimi Bajazidovimi sinovi. Cesarstvo se je razdrobilo in oslabelo iz za\xc4\x8dasno odlo\xc5\xbeilo propad Bizantinskega cesarstva in prodor na Balkan._NEWLINE_Bitka pri Ankari je bila edina bitka v zgodovini Osmanskega cesarstva, v kateri je bil ujet njihov sultan.'